**137ο ΔΗΜΟΤΙΚΟ ΣΧΟΛΕΙΟ ΑΘΗΝΩΝ**



2021-2022

**Εσωτερικός**

**Κανονισμός Λειτουργίας**

|  |  |  |
| --- | --- | --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** | | |
| **137ο**  **12/θέσιο**  **Δημοτικό Σχολείο Αθηνών** | | **Διεύθυνση A’/θμιας Π.Ε Αθήνας** |
|  | Κωδικός Σχολείου (ΥΠAIΘ) | **9051102** |

|  |  |  |  |
| --- | --- | --- | --- |
| ΣΤΟΙΧΕΙΑ | | | |
| Διεύθυνση | | Αλκίφρονος 51 – 55 | |
| Τηλέφωνο | 210 34 73 560 | Fax | 210 34 73 560 |
| e-mail | mail@137dim-athin.att.sch.gr | Ιστοσελίδα | <http://137dim-thin.att.sch.gr/autosch/joomla15/index.php> |
| Διευθυντής σχολείου | | Παντελής Παππάς | |
| Πρόεδρος Συλλόγου Γονέων/Κηδεμόνων | | Αλέξογλου Γεώργιος | |

**Περιεχόμενα ……………………………………………………………………………………………………3**

ΤΟ ΣΧΟΛΕΙΟ …………………………………………………………………………………………… 4

Ο ΣΚΟΠΟΣ ΤΟΥ ΣΧΟΛΙΚΟΥ ΚΑΝΟΝΙΣΜΟΥ ………………………………………………..4

Η ΘΕΣΗ ΤΟΥ ΜΑΘΗΤΗ ΣΤΟ ΣΧΟΛΕΙΟ ………………………………………………………5

ΥΠΟΧΡΕΩΣΕΙΣ ΜΑΘΗΤΩΝ………………………………………………………………………..5

ΠΡΟΣΕΛΕΥΣΗ…………………………………………………………………………………………...5

ΔΙΑΛΕΙΜΜΑ………………………………………………………………………………………….…6

ΑΠΟΧΩΡΗΣΗ…………………………………………………………………………………………...6

ΑΛΛΑ ΘΕΜΑΤΑ………………………………………………………………………………………..7

ΣΥΜΠΕΡΙΦΟΡΑ – ΣΧΕΣΕΙΣ ΜΑΘΗΤΩΝ ΚΑΙ ΕΚΠΑΙΔΕΥΤΙΚΩΝ……………………..7

ΑΝΤΙΜΕΤΩΠΙΣΗ ΕΚΤΑΚΤΩΝ ΑΝΑΓΚΩΝ…………………………………………………….8

ΓΟΝΕΙΣ ΚΑΙ ΣΧΟΛΕΙΟ……………………………………………………………………………….8

**ΤΟ ΣΧΟΛΕΙΟ**

Το σχολείο είναι ο φυσικός χώρος της αγωγής και της μάθησης. Σκοπός του είναι η ολόπλευρη και ισόρροπη ανάπτυξη της προσωπικότητας των μαθητών/τριών. Κάθε μαθητής/μαθήτρια είναι μια ξεχωριστή και ανεπανάληπτη προσωπικότητα και δικαιούται την ατομική αναγνώριση και τη δυνατότητα να αναπτύσσεται ελεύθερα σύμφωνα με τους ρυθμούς και τις δικές του/της δυνατότητες. Το σχολείο οφείλει να καλλιεργεί την κοινωνική συνείδηση και να αναπτύσσει την κοινωνική διάσταση του/της μαθητή/μαθήτριας σεβόμενο την ιδιαιτερότητα και προσωπικότητά του/της.

Η σχολική κοινότητα είναι μια οργανωμένη ομάδα που έχει όλα τα χαρακτηριστικά της κοινωνίας. Η εσωτερική οργάνωση της σχολικής ζωής οφείλει να εκπαιδεύει και να διαπαιδαγωγεί τους/τις μαθητές/μαθήτριες σύμφωνα με τα πρότυπα και τις ανάγκες της δημοκρατικής κοινωνίας. Η δημοκρατική οργάνωση της κοινότητας προϋποθέτει κατανομή ρόλων και ευθυνών, όρια και κανόνες.

1. **Ο ΣΚΟΠΟΣ ΣΧΟΛΙΚΟΥ ΚΑΝΟΝΙΣΜΟΥ**

Με τον όρο  «σχολικό κανονισμό» εννοούμε το σύνολο των όρων και των κανόνων που αποτελούν προϋποθέσεις για να πραγματοποιείται ανενόχλητα, μεθοδικά και αποτελεσματικά το έργο του σχολείου. Οι συνθήκες αυτές πρέπει να αποβλέπουν στη διαμόρφωση ενός δημοκρατικού, παιδαγωγικού και διδακτικού κλίματος το οποίο θα εξασφαλίζει τη συνεργασία των μελών της σχολικής κοινότητας χωρίς εντάσεις και συγκρούσεις, με αμοιβαίο σεβασμό, με  ανοχή και αναγνώριση.

Ο Εσωτερικός Κανονισμός Λειτουργίας του Σχολείου περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της **σχολικής κοινότητας** και επιδιώκει να εξασφαλίζει τις προϋποθέσεις και τις συνθήκες που είναι απαραίτητες για να πραγματοποιείται όσο καλύτερα γίνεται το έργο του σχολείου και να επιτυγχάνονται οι στόχοι που θέτουμε κάθε φορά ως **σχολική κοινότητα**.

Ο Κανονισμός βασίζεται σε όσα προβλέπονται από την πολιτεία για την εκπαίδευση και τη λειτουργία των δημόσιων και ιδιωτικών Σχολείων, ενσωματώνει αποδεκτές παιδαγωγικές αρχές και είναι προσαρμοσμένος στις ιδιαίτερες συνθήκες λειτουργίας του Σχολείου και τα χαρακτηριστικά της τοπικής σχολικής και ευρύτερης κοινότητας.

Πιο συγκεκριμένα, μέσω των συμφωνημένων αρχών/κατευθύνσεων του Κανονισμού του Σχολείου μας επιδιώκεται:

* + Να εξασφαλίζεται ένα υποστηρικτικό πλαίσιο για να πραγματοποιείται με επιτυχία το εκπαιδευτικό έργο και η απρόσκοπτη συμμετοχή όλων στην εκπαιδευτική διαδικασία.
  + Να καλλιεργείται κατάλληλο κλίμα για την ανάπτυξη της προσωπικότητας του κάθε μαθητή και μαθήτριας.
  + Να διασφαλίζεται η σωματική και ψυχική υγεία όλων των μελών της σχολικής κοινότητας.
  + Να δημιουργούνται οι συνθήκες αξιοπρεπών και αποδοτικών συνθηκών διδασκαλίας, μάθησης και εργασίας.

1. **Η ΘΕΣΗ ΤΟΥ ΜΑΘΗΤΗ ΣΤΟ ΣΧΟΛΕΙΟ**

Οι μαθητές προσέρχονται στο σχολείο έχοντας διαφορετικές αφετηρίες και μεταφέροντας διαφορετικό μορφωτικό φορτίο. Η διαφορετικότητα κατά την έναρξη της φοίτησης έχει κυρίως οικογενειακή προέλευση. Το κοινωνικό, το φυσικό καθώς και το σχολικό περιβάλλον θα προσδιορίσουν την περαιτέρω εξέλιξη. Γι' αυτό είναι ανάγκη στα περιεχόμενα της σχολικής ζωής να περιλαμβάνονται στοιχεία και δραστηριότητες που καλλιεργούν αυριανούς πολίτες ελεύθερους, δημοκρατικούς, υπεύθυνους, με ενεργό συμμετοχή και κοινωνική ευαισθησία. Συνεπώς:

**Α.** Έλλειμμα των μαθητών/τριών που έχει προέλευση κοινωνική ή οικονομική ή φυσική και ιδιαιτερότητες με φυλετικό, θρησκευτικό, γλωσσικό ή άλλο χαρακτήρα, δεν πρέπει να αποτελούν στοιχεία διάκρισης μέσα στο σχολείο και στις σχέσεις   μεταξύ των μελών του.

**Β.** Είναι πρώτιστο καθήκον η δημιουργία θετικού περιβάλλοντος μάθησης ώστε κάθε μαθητής/τρια να αναπτύσσει μορφές συμπεριφοράς, σχολικές επιδόσεις, κίνητρα, αξίες, στάσεις που τον καταξιώνουν ως άτομο και διασφαλίζουν την αποδοχή και αναγνώριση της ομάδας.

**Γ.** Οι επιδόσεις, οι κλίσεις, τα ενδιαφέροντα, οι προσπάθειες που καταβάλλει ο μαθητής/τρια πρέπει να ενισχύονται και να προβάλλονται από το σχολείο.

1. **ΥΠΟΧΡΕΩΣΕΙΣ ΜΑΘΗΤΩΝ**

**1.**  Η  φοίτηση των μαθητών, σύμφωνα με την ισχύουσα νομοθεσία είναι υποχρεωτική.

**2.**Οι μαθητές τηρούν το ωράριο του καθημερινού προγράμματος. Η έγκαιρη προσέλευση καθώς και η τήρηση του χρόνου έναρξης και λήξης των ωρών διδασκαλίας, δείχνουν ότι όλοι αναγνωρίζουν πόσο σημαντικό είναι το σχολείο προκειμένου να επιτευχθούν οι σκοποί του σχολείου.

1. **ΠΡΟΣΕΛΕΥΣΗ**

Η έγκαιρη  προσέλευση βοηθά στην εύρυθμη λειτουργία του σχολείου και  είναι απαραίτητη για τη σωστή εκπαιδευτική διαδικασία και την ομαλή ροή του σχολικού προγράμματος.

**Υπεύθυνοι για την έγκαιρη προσέλευση των μαθητών/τριών είναι αποκλειστικά οι γονείς/κηδεμόνες.**

Η προσέλευση των μαθητών που έχουν εγγραφεί και φοιτούν στην **Πρωινή Ζώνη** (07:00΄ - 08:00΄) ολοκληρώνεται από 07:00΄ έως 07:15΄.

Η προσέλευση των μαθητών/τριών  για τον πρωινό κύκλο γίνεται από ώρα **08:00΄ έως  08:15**΄ από την είσοδο της οδού  Αλκίφρονος όπου και πραγματοποιείται θερμομέτρηση (κανένας μαθητής και καμία μαθήτρια δεν εισέρχεται στο σχολείο χωρίς μάσκα).

*Πριν από τις****08:00΄****δεν υπάρχει στο σχολείο κανένα μέλος του προσωπικού αρμόδιο για την επίβλεψη των παιδιών τα οποία δεν φοιτούν στην Πρωινή Ζώνη. Συνεπώς το σχολείο δεν φέρει ευθύνη για τα παιδιά που περιμένουν, χωρίς επιτήρηση, έξω από την πόρτα.*

Οι μαθητές/τριες δεν παραμένουν το πρωί στο προαύλιο αλλά κατευθύνονται αμέσως στις τάξεις τους για να αρχίσουν το πρόγραμμά τους.

Οι μαθητές/τριες εισέρχονται στην αυλή του σχολείου χωρίς τη συνοδεία των γονέων/κηδεμόνων. **Οι ενήλικες που συνοδεύουν τους μαθητές το πρωί, αφού βεβαιωθούν ότι εισήλθαν στο προαύλιο, αποχωρούν αμέσως.**

Κατά τη διάρκεια του χρόνου της προσέλευσης των μαθητών/τριών (08:00΄- 08:15΄) δεν παρευρίσκεται στο χώρο του σχολείου ουδείς άλλος εκτός των μαθητών/τριών, των εκπαιδευτικών και του λοιπού προσωπικού του σχολείου.

**Η είσοδος (αυλόπορτα)  κλείνει  για τους μαθητές στις 08:15΄** και στη συνέχεια *θα παραμένει κλειστή και δεν θα επιτρέπεται, για λόγους ασφάλειας των μαθητών/τριών, η είσοδος στο σχολείο χωρίς άδεια σε κανέναν.*

1. **ΔΙΑΛΕΙΜΜΑ**

1. Κατά τη διάρκεια του διαλείμματος οι μαθητές βγαίνουν στο προαύλιο, στο χώρο που έχει καθοριστεί για κάθε τμήμα. Δεν επιτρέπεται η παραμονή στις αίθουσες ή στους διαδρόμους. Κανένας και για κανένα λόγο δε μένει μέσα στην αίθουσα μόνος του. Σε ειδικές περιπτώσεις (π.χ. ασθένεια) παραμένει στο χώρο που έχει διαμορφωθεί έξω από το Γραφείο Διδασκόντων ή στο χώρο του ισογείου που έχει οριστεί ως χώρος παραμονής για πιθανά κρούσματα covid-19.

2. Σε περίπτωση άσχημων καιρικών συνθηκών οι μαθητές οι μαθητές δεν βγαίνουν στην αυλή και η επίβλεψή τους γίνεται στο εσωτερικό του κτιρίου ως ακολούθως: Οι Α΄ και Β΄ τάξεις με την παρουσία ενός εφημερεύοντα στο χώρο που βρίσκεται μπροστά από το κυλικείο (δεξιά είσοδος), οι Γ΄ και Δ΄ τάξεις με την παρουσία ενός εφημερεύοντα στο χώρο της αριστερής εισόδου και οι Ε΄ και ΣΤ΄ τάξεις με την παρουσία ενός εφημερεύοντα στην αίθουσα πολλαπλών χρήσεων. Ο τρίτος εφημερεύων ορίζεται από την Υποδιευθύντρια, εκ περιτροπής ανά διάλειμμα, από ονομαστική αλφαβητική κατάσταση που υπάρχει στον πίνακα ανακοινώσεων του Συλλόγου Διδασκόντων

3. Με τη λήξη του διαλείμματος οι μαθητές συντάσσονται σε γραμμές και με τη συνοδεία του εκπαιδευτικού με τον οποίο έχουν μάθημα ανεβαίνουν στις αίθουσες.

4. Το διάλειμμα είναι χρόνος χαλάρωσης, ανάπτυξης κοινωνικών σχέσεων αλλά και χρόνος ικανοποίησης σωματικών αναγκών. Για οποιοδήποτε πρόβλημα αντιμετωπίζουν οι μαθητές απευθύνονται στους εφημερεύοντες δασκάλους που βρίσκονται σε προκαθορισμένες θέσεις στο προαύλιο του σχολείου.

1. **ΑΠΟΧΩΡΗΣΗ**

**Η αποχώρηση των μαθητών/τριών των Α΄, Β΄, Γ΄, τάξεων του πρωινού κύκλου γίνεται** από την έξοδο της οδού Αντιπάτρου αρχίζοντας την αποχώρηση από 13:05΄η Α΄ τάξη, από 13:10΄ η Β΄ τάξη και από 13:15΄ η Γ΄ τάξη.

Οι Δ΄, Ε΄, και ΣΤ΄ τάξεις αποχωρούν αντίστοιχα από την οδό Αλκίφρονος.

Η αποχώρηση των μαθητών/τριών που παρακολουθούν το **Ολοήμερο Πρόγραμμα** γίνεται σύμφωνα με τη δήλωση που έχει υποβληθεί,  στις 15:00΄ ή στις 16:00΄ μόνο από την είσοδο της οδού Αλκίφρονος.

       Οι μαθητές δεν αποχωρούν πριν από τη λήξη των μαθημάτων χωρίς άδεια. Αν παρουσιαστεί ανάγκη αποχώρησής τους κατά τη διάρκεια του διδακτικού ωραρίου (π.χ. ασθένεια), γίνεται με τη συνοδεία γονέα ή κηδεμόνα ή άλλου ενήλικα, αφού ενημερωθεί ο δάσκαλος  της τάξης ή ο Διευθυντής.

1. **ΑΛΛΑ ΘΕΜΑΤΑ**

**1.** Η συμμετοχή σε όλα τα μαθήματα είναι υποχρεωτική εκτός αν συντρέχουν ειδικοί λόγοι (π.χ. θρησκευτικοί, λόγοι υγείας,…)

**2.** Για τη συμμετοχή των μαθητών στο μάθημα της Φυσικής Αγωγής καθώς και τις αθλητικές δραστηριότητες του σχολείου είναι απαραίτητη η συμπλήρωση Ατομικού Δελτίου Υγείας Μαθητή που γίνεται με την εγγραφή στην Α΄ τάξη και τη Δ΄ τάξη.

**3.** Η  συμμετοχή στις σχολικές δραστηριότητες και στις εκπαιδευτικές επισκέψεις είναι υποχρέωση των μαθητών. Η συμμετοχή σε διδακτικές επισκέψεις με λεωφορείο γίνεται ύστερα από γραπτή υπεύθυνη δήλωση των γονέων. Σε περιπτώσεις επισκέψεων τηρείται το σχολικό ωράριο.

**4.** Απαγορεύεται αυστηρά η χρήση κινητών τηλεφώνων ή κάμερας ή ηλεκτρονικών παιχνιδιών ή λοιπών ηλεκτρονικών μέσων καταγραφής εικόνας ή ήχου.

**5.** Οι μαθητές/τριες δε φέρνουν στο σχολείο αντικείμενα που είναι επικίνδυνα. Δε φέρνουν επίσης μεγάλα χρηματικά ποσά ή αντικείμενα αξίας, γιατί σε περίπτωση απώλειας ή φθοράς τους δεν ευθύνεται το σχολείο.

**6.** Όταν μαθητής απουσιάζει συνιστάται η ενημέρωση του σχολείου για τους λόγους απουσίας και αν είναι απαραίτητο η προσκόμιση ιατρικής βεβαίωσης για προστασία της υγείας όλων των μαθητών.

**7.** Το εκπαιδευτικό προσωπικό αν και δεν επιτρέπεται να χορηγεί οποιοδήποτε φαρμακευτικό σκεύασμα ή να προβαίνει σε οποιαδήποτε ιατρική πράξη, είναι απαραίτητο για προληπτικούς λόγους να ενημερώνεται για:

α) αλλεργίες των παιδιών σε φάρμακα ή τροφές και

β) τυχόν ιατρική αγωγή στην οποία υποβάλλονται τα παιδιά ή αν υπάρχει κάποιο πρόβλημα το οποίο μπορεί να επηρεάσει την ψυχοπνευματική τους εξέλιξη.

**VIII. ΣΥΜΠΕΡΙΦΟΡΑ – ΣΧΕΣΕΙΣ ΜΑΘΗΤΩΝ ΚΑΙ ΕΚΠΑΙΔΕΥΤΙΚΩΝ**

1. Στις σχέσεις μεταξύ των μαθητών/τριων και του εκπαιδευτικού προσωπικού πρέπει να καλλιεργείται ο αμοιβαίος σεβασμός, ο δημιουργικός διάλογος, η αποδοχή, η αλληλεγγύη και η συνέπεια.

2. Η ευγενής άμιλλα είναι χρήσιμη. Εκείνο που πρέπει  να αποφεύγεται είναι ο ανταγωνισμός.

3. Η τάξη και το ήρεμο κλίμα στην αίθουσα διδασκαλίας είναι προϋποθέσεις ώστε να παραχθεί εκπαιδευτικό έργο. Οι μαθητές/τριες συμμετέχουν στην εκπαιδευτική διαδικασία  σεβόμενοι το δικαίωμα των συμμαθητών τους για μάθηση.

4. Οι μαθητές/τριες έχουν ευθύνη  για την καθαριότητα και ποιότητα του σχολικού χώρου. Απαιτείται σεβασμός και προσεκτική χρήση στα εποπτικά μέσα και στη λοιπή  υλικοτεχνική υποδομή του σχολείου.

5. Δεν επιτρέπεται κάθε μορφής βία. Οι μαθητές/τριες επιλύουν τις διαφορές τους με τρόπο ειρηνικό. Δε φωνάζουν, δε χτυπούν, δεν εκβιάζουν και δε χρησιμοποιούν άσχημες λέξεις. Αν δε μπορούν να λύσουν τη διαφωνία τους ζητούν βοήθεια από τους εκπαιδευτικούς που εφημερεύουν ή από τον υπεύθυνο δάσκαλο της τάξης τους και αν αυτός κρίνει σκόπιμο, στον διευθυντή.

6. Αποκλίσεις των μαθητών/τριων  από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη σχολική ζωή, από τον οφειλόμενο σεβασμό στον εκπαιδευτικό, στη σχολική περιουσία, στο συμμαθητή, από όλα αυτά που το σχολείο θέτει ως κανόνες λειτουργίας του, δεν είναι αποδεκτά και θα αντιμετωπίζονται σύμφωνα με τη σχετική νομοθεσία.

1. **ΑΝΤΙΜΕΤΩΠΙΣΗ ΕΚΤΑΚΤΩΝ ΑΝΑΓΚΩΝ**

Οι φυσικές καταστροφές παρουσιάζουν αυξητική τάση τα τελευταία χρόνια με ποικίλες συνέπειες στο ανθρωπογενές περιβάλλον. Οι σχολικές μονάδες, ως λειτουργικοί χώροι φιλοξενίας και δραστηριοποίησης ευάλωτης ομάδας του πληθυσμού, απαιτούν αυξημένο βαθμό ετοιμότητας έναντι των κινδύνων αυτών. Για την προστασία από σεισμούς και άλλα επικίνδυνα έκτακτα φυσικά φαινόμενα επικαιροποιείται τακτικά το Σχέδιο Μνημονίου Ενεργειών και πραγματοποιούνται ασκήσεις ετοιμότητας κατά τη διάρκεια του σχολικού έτους. Ο Διευθυντής του σχολείου, στην αρχή του σχολικού έτους και σε συνεργασία με τον Σύλλογο Διδασκόντων, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου. Επίσης ενημερώνουν τους μαθητές/τριες για τους βασικούς κανόνες και τρόπους αντίδρασης κατά την εκδήλωση των φαινομένων αυτών.

1. **ΓΟΝΕΙΣ ΚΑΙ ΣΧΟΛΕΙΟ**

**1.** Οι γονείς και οι κηδεμόνες, επικοινωνούν συχνά με τους εκπαιδευτικούς της τάξης, παρακολουθούν με ενδιαφέρον τη φοίτηση και τη σχολική επίδοση.

**2.** Κάθε Γονέας – Κηδεμόνας δικαιούται να έχει πλήρη και υπεύθυνη ενημέρωση για το μαθητή, αλλά οφείλει να ενημερώνει το σχολείο για θέματα που μπορεί να επηρεάζουν την επίδοση ή τη συμπεριφορά του μαθητή στο σχολείο αλλά και τυχόν αλλαγές στα τηλέφωνα επικοινωνίας.

**3**. Οι γονείς μπορούν και πρέπει να ενημερώνονται τακτικά για την πρόοδο και συμπεριφορά του παιδιού τους από τους εκπαιδευτικούς της τάξης. Ο υπεύθυνος εκπαιδευτικός τάξης ορίζει ημερομηνία κι ώρα τακτικής συνάντησης κι επικοινωνίας.

4. Διαβάζουν προσεκτικά όλες τις ανακοινώσεις που μεταφέρουν οι μαθητές ή αναρτώνται στον πίνακα ανακοινώσεων της κεντρικής εισόδου κι ενημερώνονται για θέματα λειτουργίας του σχολείου.

**5.**  Κανένας ενήλικας δεν έχει δικαίωμα να νουθετεί ή να επιπλήττει ή να τιμωρεί άλλο παιδί  στο χώρο του σχολείου. Γενικότερα κανένας ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς άδεια.

**6.** Για οποιοδήποτε θέμα προκύψει ενημερώνεται πρώτα ο υπεύθυνος δάσκαλος της τάξης ο οποίος και φροντίζει για τη διευθέτηση του ζητήματος. Αν δεν υπάρξει λύση ενημερώνεται ο Διευθυντής.

7.  Σε περίπτωση που κάποιος από τους γονείς του μαθητή δεν έχει πλέον τη γονική μέριμνα είναι απαραίτητη η άμεση ενημέρωση του σχολείου.

**8.** Ο Σύλλογος Γονέων και Κηδεμόνων αποτελεί τη συλλογική έκφραση της άποψης των Γονέων και Κηδεμόνων των μαθητών. Το σχολείο χρειάζεται και επιδιώκει τη συνεργασία του Συλλόγου Γονέων και Κηδεμόνων για την προαγωγή του σχολικού έργου. Είναι προφανές ότι το εκπαιδευτικό έργο ανήκει στην αρμοδιότητα και ευθύνη των εκπαιδευτικών. Τα θέματα όμως της παιδαγωγικής λειτουργίας, των ενδοσχολικών και εξωσχολικών εκδηλώσεων και το γενικότερο κλίμα στο σχολικό χώρο επηρεάζονται από την καλή συνεργασία των εκπαιδευτικών και του Συλλόγου Γονέων και Κηδεμόνων.

**9.** Ένα ανοιχτό, δημοκρατικό σχολείο έχει την ανάγκη από τη σύμπραξη όλων των εμπλεκόμενων στην εκπαίδευση φορέων για να επιτύχει στην αποστολή του.

10. Η τήρηση των κανόνων που αναφέρονται στον παρόντα εσωτερικό κανονισμό της σχολικής μονάδας από όλα τα μέλη της σχολικής κοινότητας, διασφαλίζει την εύρυθμη λειτουργία της σχολικής μονάδας. Τροποποίηση του κανονισμού θα γίνεται σύμφωνα με τις νόμιμες διαδικασίες όποτε αυτό κρίνεται απαραίτητο.

Ο ΔΙΕΥΘΥΝΤΗΣ

ΠΑΝΤΕΛΗΣ ΠΑΠΠΑΣ